ሰው ገዳዮች ከቤተ ክርስቲያኗ እና ከማኅበረሰባዊ ክዋኔዎች እንዲገለሉ ብፁዕ አቡነ እስጢፋኖስ አወገዙ።
ባሕር ዳር፡ መጋቢት 09/2012 ዓ.ም (አብመድ) የጅማና የሰሜን ጎንደር አህጉረ ስብከት ሊቀ ጳጳስ እና የቅዱስ ሲኖዶስ አባል ብፁዕ አቡነ እስጢፋኖስ የሰውን ልጅ የሚገድል ሁሉ ከቤተ ክርስቲያኗ እንዲገለል አውግዘዋል።በአማራ ክልል ሰሜን ጎንደር ዞን ዳባት ወረዳ የሚፈጸመው ደም መመላለስ እና ግድያ እንዲቆም ትናንት በተደረገው የሠላም ጉዞ ላይ የተገኙት ብፁዕ አቡነ እስጢፋኖስ የሰው ልጆችን መግደል ፈፅሞ ኃጢአት የሆነ፣ ከአምላክ አንድነት የሚለይ እኩይ ተግባር መሆኑን ተናግረዋል። ‘‘ሰውን መግደል በሰማይ ብቻ ሳይሆን በምድርም በረከት ያሳጣል’’ ያሉት ብፁዕነታቸው ሰውን የገደለ እና ያሳደደ የተወገዘ መሆኑን አውጀዋል።ብፁዕ አቡነ እስጢፋኖስ ባስተላለፉት መልዕክት ‘‘ጉባኤው ከተካሄደ በኋላ ሰው የገደለ ወደ ቤተክርስቲያኗ አይገባም፤ ከካህኑ መስቀል አይሳለምም፤ ቢታመም አይጸለይለትም፤ ቢሞት አይፈታም፤ በቅፅረ ቤተ ክርስቲያን አይቀበርም፤ በማኅበራዊ አገልግሎትም አይካፈልም’’ ብለዋል። ገዳዩን የሚተባበርም እንደገዳዩ ሁሉ የተወገዘ መሆኑንም አስታውቀዋል።ውግዘቱን ተላልፎ ለሰው ገዳዩ የነብስ አባት የሆነ፣ ቤቱን የባረከ፣ ሲሞት ሃይማኖታዊ ሥርዓት የከወነ፣ በቅፅረ ቤተክርስቲያን እንዲቀበር ያደረገ ካህን ክህነቱ የሚያዝበት መሆኑንና የተወገዘና ከሃይማኖቱ የተለዬ መሆኑንም ተናግረዋል።በቤተ ክርስቲያኗ እና በአገር ሽማግሌዎች በሚመረጡ የደም አድራቂዎች የማይማከርና የማይዳኝ ሰው ቢኖር ከእምነቱ የተለዬ ሆኖ እንደሚቆጠርም አስገንዝበዋል። መሣሪያ የሚታጠቅ ካህን ካለ ክህነቱ እንደሚያዝበትም ተነግሯል። በለቅሶና በሌሎች ማኅበራዊ ክዋኔዎች ላይ ያለ አግባብ ጥይት የተኮሰም የተወገዘ ሆኗል።ዘጋቢ:- ታርቆ ክንዴ